**לוחות שנה**

**לוח השנה העברי**

כבר בימי קדם גילו בני האדם את החוקיות שבמופעי הירח, והסיקו כי הירח מקיף את כדור הארץ. על בסיס חוקיות זו נקבעו חודשי הירח והשנה הירחית.

**החודש** נקבע על פי מחזור המופעים – ממולד אחד למשנהו – שמשכו 29 יממות וחצי. 12 חודשי ירח הם 354 יממות. פרק זמן זה נקרא "**שנה ירחית**", והוא קצר מפרק הזמן הנקרא "**שנה שמשית**" (365 יממות) ב-11 יממות.

ביהדות קיימת התייחסות רבה לירח וללוח השנה המבוסס עליו. לא רק החודשים נקבעים על פי משך ההקפה של הירח, אלא גם כל החגים. הודות לשימוש בלוח הירחי אנו חוגגים את ליל הסדר, את הלילה הראשון של סוכות, את פורים, את ט"ו בשבט ואת ט"ו באב בלילה שבו הירח מלא; ואילו את ראש השנה אנו חוגגים בלילה שבו הירח מתחדש בחודש תשרי (כדברי הפסוק: "תקעו ב**חֹדש** שופר, בַּ**כֶּסֶה** [כשהירח מכוסה] ליום חגנו", תהילים, פא, ד).

לקביעת ראש החודש – כלומר, התאריך שבו הירח מתחדש ומתחיל חודש חדש – נודעה השפעה רחבה על תכנון חיי היומיום בתרבות היהודית, שכן היא השפיעה על קביעת החגים והמועדים העתידים לחול באותו חודש. על פי המסורת היהודית, ראש החודש העברי הוא חג אשר אומרים בו "הלל", והנשים נמנעות בו ממלאכות מייגעות (כגון כביסה ביד או גיהוץ).

במשך דורות רבים, למן יציאת מצרים ועד למאה החמישית לספירה, נקבע ראש החודש על ידי בית הדין הגדול, על פי עדים שהעידו על ראיית הירח החדש. מאחר שהירח מקיף את כדור הארץ במשך 29.5 יממות, היה צורך לקבוע בכל פעם מחדש אם החודש הקודם הוא בן 29 יום וראש החודש החדש חל למחרת (ביום ה-30), או שהחודש הקודם הוא בן 30 יום וראש החודש החדש חל ביום ה-31. חודש בן 30 יום נקרא "**חודש מלא**", וחודש בן 29 יום נקרא "**חודש חסר**". בית הדין הגדול קִיים מערכת ענפה להעברה מהירה ואמינה של הודעות קידוש החודש מהמרכז בירושלים אל כל המרכזים היהודיים בארץ ובגולה הקרובה (לבנון, סוריה, בבל, מצרים), וכך יכלו כולם להתעדכן באשר לתאריכים המדויקים של החגים המתקרבים.

רק לאחר שהידלדל היישוב היהודי בארץ וההנהגה הרוחנית עברה לבבל, החליט נשיא הסנהדרין בירושלים, הלל השני, לגלות ברבים את "סוד עיבור החודש", ולאפשר בכך את קביעת הלוח העברי על-סמך חישובים בלבד. חישובים אלה קבעו אחת ולתמיד, לכל הדורות הבאים, את סדר החודשים המלאים והחסרים. בימינו הלוח העברי קבוע, וראשי החודשים נחגגים על פיו אחת ל-29 או ל-30 יום.

המסורת היהודית משמרת את מנהג "ראיית הירח" בטקס של "קידוש הלבנה". במהלך הימים הראשונים של החודש (עד ט"ו בו) מקדשים את הלבנה ומתפללים לחודש טוב ולשלום לכולם.

חשוב ליידע את הילדים לגבי מקור השם "**חודש**", ולגבי העובדה שבעבר הרחוק נמדד פרק זמן זה ברוב התרבויות על פי תנועת הירח סביב כדור הארץ. זאת הסיבה לכך שבכל השפות מכנים את פרק הזמן של חודש בשם הקשור לירח (luna, month), אף שבלוח-השנה הכללי (הנוצרי) פרק זמן זה אינו נקבע עוד על פי הירח, אלא על-פי חלוקה שרירותית של השנה השמשית ל-12 חלקים.

**עיבור השנה**: חגי ישראל נקבעים על פי חודשי הירח, אך משקפים גם את **עונות השנה** הנוצרות במהלך השנה השמשית. לדוגמה, את **חג הפסח** חייבים לחוג באביב ("שמור את חֹדש האביב ועשית פסח..." דברים, טז, א). לפיכך מתעורר הצורך לערוך התאמה בין השנה הירחית לשנה השמשית. התאמה זו נעשית על ידי הוספת חודש (30 יממות) מדי שנתיים או שלוש שנים. החודש המוסף הוא **אדר א**. **אדר ב** הוא החודש ה"רגיל", שבו חוגגים את חג פורים ומציינים מועדים אחרים בלוח העברי (כגון בר-מצווה או ימי זיכרון). שנה שיש בה 13 חודשים נקראת "שנה מעוברת". סדר השנים המעוברות נקבע אף הוא על ידי בית-הדין של הלל השני. על-פי קביעתו, כל מחזור של 19 שנים כולל 7 שנים מעוברות על-פי הסדר הבא: שנה ג, ו, ח, יא, יד, יז ו-יט.

**השבוע**

פרק הזמן של **שבוע** אינו נגזר מתופעה אסטרונומית, אך הוא מתבקש מאליו. חלוקת החודש ליחידות קטנות יותר של קבוצות ימים הייתה נהוגה בתרבויות שונות: לתושבי אפריקה היה שבוע בן ארבעה עד שמונה ימים, לבני המאיה באמריקה היה שבוע של חמישה ימים, ולאטרוסקים (שקדמו לרומאים) היה שבוע של שמונה ימים. אנתרופולוגים סוברים כי השבוע של שבעה ימים הגיע אל העולם התרבותי (בבל, מצרים) – ומאוחר יותר, באמצעות הנצרות והאסלם, אל כל עמי המערב והמזרח הקרוב – מן היהודים.

שני משטרים טוטליטריים ניסו להילחם בדת באמצעות ביטול השבוע בן שבעת הימים, אך לא עלה בידם. בימי הטרור של המהפכה הצרפתית הונהג שבוע בן עשרה ימים, ותושבים ששמרו על יום מנוחה שביעי נקנסו והושלכו לכלא. הניסוי נמשך כ-12 שנים (1793–1805), ולבסוף עבר מן העולם יחד עם הרפובליקה הצרפתית הראשונה. הניסיון השני לבטל את השבוע המסורתי נעשה בעקבות המהפכה הבולשביקית בברית המועצות, בשנים 1929–1940. על פי התוכנית בוטל יום המנוחה הכללי, ובכל יום מימות השנה נאלצו 80% מהעובדים לעבוד, ו-20% קיבלו יום חופשי (קרי, כל עובד קיבל יום חופשי אחת לחמישה ימים). כך קרה שבאותה משפחה קיבלו האב והאם ימי חופש שונים, מבלי יכולת לבלות יחד עם ילדיהם ביום מנוחה משותף. גם ניסיון זה נכשל, וסטלין צירו ביטל אותו. לאחר אחת עשרה שנים של מאבק עיקש, חזר השבוע המסורתי גם אל תושבי ברית-המועצות, וכיום הוא נחלת העולם כולו.